P6_TA(2007)0154

Θεματική στρατηγική για την αειφόρο χρήση των φυσικών πόρων

Ψήφισμα του Ευρωπαϊκού Κοινοβουλίου της 25ης Απριλίου 2007 σχετικά με μια θεματική στρατηγική για την αειφόρο χρήση των φυσικών πόρων (2006/2210(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής με τίτλο "Προς μια θεματική στρατηγική για την αειφόρο χρήση των φυσικών πόρων" (COM(2003)0572),

- έχοντας υπόψη την ανακοίνωση της Επιτροπής με τίτλο "Θεματική στρατηγική για την αειφόρο χρήση των φυσικών πόρων" (COM(2005)0670),

- έχοντας υπόψη την επανεξέταση της στρατηγικής της ΕΕ για την αειφόρο ανάπτυξη — Ανανεωμένη στρατηγική [1],

- έχοντας υπόψη τη συνθήκη σχετικά με τη βιολογική ποικιλομορφία που εγκρίθηκε στο Rio de Janeiro το 1992,

- έχοντας υπόψη την οδηγία 2001/42/ΕΚ του Ευρωπαϊκού Κοινοβουλίου και του Συμβουλίου της 27ης Ιουνίου 2001 σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων [2],

- έχοντας υπόψη τα άρθρα 2 και 6 της Συνθήκης της ΕΚ, τα οποία ορίζουν ότι οι απαιτήσεις της περιβαλλοντικής προστασίας πρέπει να ενταχθούν στους διάφορους τομείς των κοινοτικών πολιτικών προκειμένου να προωθηθεί η περιβαλλοντικά υγιής ανάπτυξη οικονομικών δραστηριοτήτων,

- έχοντας υπόψη το άρθρο 174 της Συνθήκης της ΕΚ,

- έχοντας υπόψη το Έκτο Κοινοτικό Πρόγραμμα Δράσης για το Περιβάλλον (6ο ΠΔΠ) [3],

- έχοντας υπόψη την ανακοίνωση της Επιτροπής με τίτλο "Ένα βήμα μπροστά για την αειφόρο χρήση των πόρων: Θεματική Στρατηγική για την πρόληψη της δημιουργίας και την ανακύκλωση των αποβλήτων" (COM(2005)0666),

- έχοντας υπόψη το ψήφισμά του της 5ης Ιουλίου 2005 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά την Τόνωση των Τεχνολογιών υπέρ της Αειφόρου Ανάπτυξης: Πρόγραμμα Δράσης για τις Περιβαλλοντικές Τεχνολογίες στην Ευρωπαϊκή Ένωση [4],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0054/2007),

Α. εκτιμώντας ότι κατά τις επόμενες δεκαετίες οι ραγδαίες παγκόσμιες δημογραφικές αλλαγές θα επιφέρουν μεγαλύτερη επιβάρυνση του κλίματος, των φυσικών πόρων και της βιοποικιλότητας, καθώς και ότι η εξέλιξη αυτή σχετίζεται επίσης με τις διαφορές στο επίπεδο ευημερίας μεταξύ του βιομηχανικού κόσμου και των αναπτυσσόμενων χωρών,

Β. Λαμβάνοντας υπόψη ότι μια βιώσιμη οικονομική ανάπτυξη, σε συνδυασμό με δίκαιη και ίση κατανομή των ωφελειών που απορρέουν από τους φυσικούς πόρους, και με πρόσβαση στους πόρους και στις αγορές, είναι απαραίτητη για την ελάφρυνση της φτώχειας και την αύξηση της ευμάρειας των ανθρώπων,

Γ. εκτιμώντας ότι, λόγω της ραγδαίας αύξησης του παγκόσμιου πληθυσμού, έως το 2010 θα ζουν στη γη 400 εκατομμύρια επιπλέον άνθρωποι· εκτιμώντας ότι, σε έναν κόσμο όπου η αλληλεξάρτηση αυξάνεται συνεχώς, δεν μπορούμε να συνεχίσουμε να παράγουμε και να καταναλώνουμε με τους σημερινούς ρυθμούς και έχοντας υπόψη ότι, παγκοσμίως, 15500 είδη φυτών και ζώων απειλούνται με εξαφάνιση· λαμβάνοντας υπόψη ότι κατά τις τελευταίες δεκαετίες σχεδόν όλα τα είδη οικοσυστημάτων και όλα τα είδη πανίδας και χλωρίδας έχουν ήδη πληγεί σημαντικά και ότι το πόσιμο νερό αποτελεί επίσης πολύτιμο πόρο που υφίσταται επιβάρυνση· εκτιμώντας ότι η παγκόσμια κρίση λειψυδρίας συνιστά απειλή για την ανθρώπινη ζωή και την αειφόρο ανάπτυξη και, κατ' επέκταση, για την ειρήνη και την ασφάλεια,

Δ. εκτιμώντας ότι, σε παγκόσμιο επίπεδο, το μέσο οικολογικό αποτύπωμα [5] είναι σήμερα 2,2 εκτάρια κατά κεφαλήν, παρότι δεν θα έπρεπε να υπερβαίνει τα 1,8 εκτάρια προκειμένου να παραμείνει εντός των ορίων της βιολογικής ικανότητας της Γης· ότι σε παγκόσμιο επίπεδο, τα ανθρώπινα όντα χρησιμοποιούν 25 % περισσότερο από την ετήσια παραγωγή της Γης, ή με άλλα λόγια, η Γη χρειάζεται έναν χρόνο και τρεις μήνες για να παραγάγει ό,τι εμείς χρησιμοποιήσαμε σε ένα και μόνο έτος (2003) (Οικολογική έκθεση του WWF για το 2006),

Ε. λαμβάνοντας υπόψη ότι, σύμφωνα με την αξιολόγηση του οικοσυστήματος επ' ευκαιρία της χιλιετίας που πραγματοποίησε ο ΟΗΕ το 2005, έχει σημειωθεί επιδείνωση στα 2/3 όλων των οικοσυστημάτων από τις αρχές της δεκαετίας του 1960, και ότι κατά την ίδια περίοδο η ζήτηση σε φυσικούς πόρους έχει αυξηθεί κατά 70 %,

ΣΤ. λαμβάνοντας υπόψη ότι, σύμφωνα με τον Ευρωπαϊκό Οργανισμό Περιβάλλοντος, το οικολογικό αποτύπωμα της Ευρώπης υπερέβη τη βιολογική της ικανότητα το 1960 και είναι σήμερα διπλάσιο από την ικανότητα αυτή· λαμβάνοντας υπόψη ότι αυτό δεν είναι συμβατό με τη δίκαιη αειφόρο ανάπτυξη,

Ζ. λαμβάνοντας υπόψη ότι η μέχρι τώρα αποτυχία απόδοσης αξίας στο φυσικό κεφάλαιο, ιδίως στις υπηρεσίες του οικοσυστήματος, συνιστά σοβαρό εμπόδιο στις συνολικές προσπάθειες για εδραίωση ενός πλαισίου για την αειφόρο χρήση των φυσικών πόρων,

Η. λαμβάνοντας υπόψη ότι τα συμφέροντα του εμπορίου και του περιβάλλοντος δεν είναι αναγκαίο να έρχονται σε σύγκρουση· εκτιμώντας, ωστόσο, ότι η διαρκής οικονομική ευημερία θα είναι δυνατή μελλοντικά μόνον στο πλαίσιο ενός συστήματος που θα βασίζεται στην αγορά, στο οποίο όλες οι μορφές κεφαλαίου, συμπεριλαμβανομένου του φυσικού κεφαλαίου, θα εκτιμώνται πλήρως, και το κόστος από τη βλάβη στην ανθρώπινη υγεία και στο περιβάλλον θα ενσωματώνεται πλήρως στις τιμές των προϊόντων,

Θ. εκτιμώντας ότι η ολοένα μεγαλύτερη οικονομική ανάπτυξη στις αναπτυσσόμενες χώρες θα αυξήσει περαιτέρω τις πιέσεις στο περιβάλλον,

Ι. εκτιμώντας ότι η πρόοδος στον τομέα της τεχνογνωσίας και της τεχνολογίας είναι σημαντική για την επίτευξη ισορροπίας μεταξύ αφενός της οικονομικής ανάπτυξης και αφετέρου της κοινωνικής και οικολογικής αειφορίας,

ΙΑ. λαμβάνοντας υπόψη ότι σύμφωνα με το άρθρο 6 της Συνθήκης, που υποστηρίχθηκε από τη Διαδικασία του Cardiff, οι απαιτήσεις της περιβαλλοντικής προστασίας πρέπει να ενταχθούν στη διαμόρφωση και την εφαρμογή της πολιτικής της ΕΕ,

ΙΒ. εκτιμώντας ότι υπάρχει ελάχιστη συμπληρωματικότητα και ανεπαρκής συντονισμός μεταξύ των διαφόρων διεθνών φόρουμ για την αειφόρο ανάπτυξη (Σύμβαση για τη Βιοποικιλότητα, Πρωτόκολλο του Κιότο, Σύμβαση για την καταπολέμηση της ερημοποίησης, κλπ.) και ότι, επιπλέον, δεν υπάρχουν μέσα για την εφαρμογή των συμφωνιών αυτών σε παγκόσμιο επίπεδο,

ΙΓ. λαμβάνοντας υπόψη ότι η στρατηγική της ΕΕ για την οικονομική μεγέθυνση και την απασχόληση [6] που εγκρίθηκε από την εαρινή Σύνοδο Κορυφής του 2005 αποδίδει υψηλή προτεραιότητα στην πιο αειφόρο χρήση των φυσικών πόρων και καλεί την ΕΕ να ηγηθεί της προσπάθειας για πιο αειφόρο κατανάλωση και παραγωγή στην παγκόσμια οικονομία,

ΙΔ. λαμβάνοντας υπόψη τις κατευθυντήριες αρχές για την αειφόρο ανάπτυξη, οι οποίες εγκρίθηκαν από το Ευρωπαϊκό Συμβούλιο στις 15 και 16 Ιουνίου 2006, και οι οποίες θα πρέπει να αποτελούν τη βάση της αειφόρου ανάπτυξης, ιδίως όσες σχετίζονται με την ποιότητα ζωής και την αλληλεγγύη μεταξύ και στο πλαίσιο των γενεών,

ΙΕ. λαμβάνοντας υπόψη ότι, στην ανακοίνωσή της σχετικά με την επανεξέταση της στρατηγικής της ΕΕ για την αειφόρο ανάπτυξη — πλαίσιο δράσης (COM(2005)0658), η Επιτροπή αναφέρει ότι:

- η ΕΕ και τα κράτη μέλη είναι ανάγκη να εξακολουθήσουν να επενδύουν στην έρευνα και την τεχνολογία για την εξεύρεση νέων τρόπων παραγωγής και κατανάλωσης, αποδοτικών από πλευράς κόστους και πόρων,

- η ΕΕ πρέπει να αναλάβει ηγετικό ρόλο παγκοσμίως στον τομέα των τεχνολογιών οικολογικής αποδοτικότητας και εξοικονόμησης ενέργειας, με στόχο τη μείωση του υψηλού επιπέδου εξάρτησης από φυσικούς πόρους,

- η ΕΕ πρέπει να διασφαλίσει την ικανότητα της Γης να ευνοεί τη ζωή σε όλη της την πολυμορφία, να τηρεί τα όρια των φυσικών πόρων του πλανήτη και να διασφαλίσει ένα υψηλό επίπεδο προστασίας και βελτίωσης της ποιότητας του περιβάλλοντος,

- έως το 2012, το 12 % της ενέργειας που καταναλώνεται στα κράτη μέλη πρέπει να προέρχεται από ανανεώσιμες πηγές ενέργειας,

- έως το 2010, το 21 % της ηλεκτρικής ενέργειας που καταναλώνεται στα κράτη μέλη πρέπει να παρέχεται από ανανεώσιμες πηγές ενέργειας,

ΙΣΤ. λαμβάνοντας υπόψη ότι, τον Ιούνιο του 2006, το Ευρωπαϊκό Συμβούλιο απαίτησε μεταξύ άλλων τα εξής στην ανανεωμένη στρατηγική της ΕΕ για την αειφόρο ανάπτυξη:

- η στρατηγική της ΕΕ για την αειφόρο χρήση των φυσικών πόρων να συμπληρώνεται από μια σειρά στόχων και μέτρων σε επίπεδο ΕΕ,

- να βελτιωθεί ο βαθμός απόδοσης των πόρων με σκοπό τη μείωση της συνολικής χρήσης μη ανανεώσιμων φυσικών πόρων και των σχετικών επιπτώσεων στο περιβάλλον από τη χρήση πρώτων υλών, χρησιμοποιώντας ως εκ τούτου ανανεώσιμους φυσικούς πόρους σε ρυθμό που δεν υπερβαίνει την αναγεννητική τους ικανότητα,

ΙΖ. εκτιμώντας ότι το 6ο ΠΔΠ:

- θεσπίζει ένα πρόγραμμα, οι στόχοι του οποίου συνάδουν με τις βασικές προτεραιότητες της Κοινότητας, δηλαδή την αλλαγή του κλίματος, τη φύση και τη βιοποικιλότητα, το περιβάλλον, τη δημόσια υγεία και την ποιότητα ζωής, τους φυσικούς πόρους και τα απόβλητα,

- απαιτεί την προώθηση αλλαγών στα συστήματα επιδοτήσεων που έχουν σημαντικές αρνητικές επιπτώσεις στο περιβάλλον και δεν συνάδουν με την αειφόρο ανάπτυξη,

- ορίζει ότι οι θεματικές στρατηγικές πρέπει να περιλαμβάνουν σχετικούς ποιοτικούς και ποσοτικούς περιβαλλοντικούς στόχους και χρονοδιαγράμματα,

- και ζητεί ρητά, μεταξύ άλλων, την επανεξέταση της αποδοτικότητας των μέτρων πολιτικής και της επίδρασης των επιδοτήσεων που σχετίζονται με τους φυσικούς πόρους και τα απόβλητα, καθώς και τη θέσπιση σκοπών και στόχων για τον βαθμό απόδοσης των πόρων και τον περιορισμό της χρήσης πόρων, αποσυνδέοντας την οικονομική μεγέθυνση από τις αρνητικές επιπτώσεις στο περιβάλλον,

ΙΗ. εκτιμώντας ότι στο παράρτημα της θεματικής στρατηγικής ορίζεται ότι:

- αν επιτευχθεί ετήσια βελτίωση 3% στην παραγωγικότητα των πόρων και η οικονομία αυξάνεται ετησίως επίσης κατά 3%, η χρήση των πόρων θα είναι σχετικά σταθερή,

- εάν όλοι οι άλλοι παράγοντες είναι ίσοι, η σταθεροποίηση της χρήσης υλών δεν θα επαρκεί για τη μείωση των επιπτώσεων στο περιβάλλον ολόκληρης της οικονομίας και την επίτευξη της παραπάνω αποσύνδεσης,

ΙΘ. εκτιμώντας ότι στο ψήφισμά του της 16ης Νοεμβρίου 2005 σχετικά με τη μάχη κατά της παγκόσμιας αλλαγής του κλίματος [7], το Ευρωπαϊκό Κοινοβούλιο δήλωσε ότι οι αναπτυγμένες χώρες πρέπει να επιτύχουν δραστική μείωση των εκπομπών ρύπων, δηλ. κατά 30 % μέχρι το 2020 και κατά 60-80 % μέχρι το 2050,

Κ. εκτιμώντας ότι για τη γεωργία χρησιμοποιείται το 50 % του συνόλου της γης και καταναλώνεται το 30 % του συνόλου των υδάτων και το 20 % του συνόλου των καυσίμων,

ΚΑ. εκτιμώντας ότι οι μεταφορές είναι ο ταχύτερα αναπτυσσόμενος τομέας τελικής χρήσης και ευθύνεται για το 40 % της συνολικής παγκόσμιας κατανάλωσης ενέργειας και περίπου για 40-80 % της συνολικής παγκόσμιας μόλυνσης του αέρα και για το 28 % όλων των εκπομπών διοξειδίου του άνθρακα στην Ευρώπη,

ΚΒ. εκτιμώντας ότι η αυξημένη κατανόηση του τρόπου με τον οποίο λειτουργούν τα φυσικά συστήματα θα δημιουργήσει νέες δυνατότητες για συστήματα οικολογικά χρηστής παραγωγής και κατανάλωσης· εκτιμώντας ότι υπάρχουν ήδη περισσότερες από 2000 τεχνολογίες κατοχυρωμένες με δίπλωμα ευρεσιτεχνίας που έχουν εμπνευσθεί από τη φύση ("βιομίμηση"),

ΚΓ. εκτιμώντας ότι ένας από τους αναπτυξιακούς στόχους της χιλιετίας που υιοθετήθηκαν από τα Ηνωμένα Έθνη το 2000 αφορούσε τη διασφάλιση ενός αειφόρου περιβάλλοντος πριν από το 2015 ενσωματώνοντας την αειφόρο ανάπτυξη στις εθνικές πολιτικές και τα προγράμματα, σταματώντας την απώλεια φυσικών πόρων και μειώνοντας κατά το ήμισυ τον αριθμό των ανθρώπων που δεν έχουν πρόσβαση σε ασφαλές πόσιμο νερό· εκτιμώντας ότι μέχρι το 2020 οι συνθήκες διαβίωσης τουλάχιστον 140 εκατομμυρίων κατοίκων σε εξαθλιωμένες αστικές περιοχές πρέπει να έχουν βελτιωθεί αισθητά,

ΚΔ. εκτιμώντας ότι 5 έως 6 εκατομμύρια άνθρωποι —κυρίως παιδιά— πεθαίνουν ετησίως από ασθένειες που προκαλούνται από τη μόλυνση του νερού και του αέρα· εκτιμώντας ότι 370000 πρόωροι θάνατοι οφείλονται στη μόλυνση του αέρα στην Ευρώπη,

ΚΕ. εκτιμώντας ότι η αειφόρος χρήση των φυσικών πόρων αποτελεί εκ των ων ουκ άνευ προϋπόθεση για μακροπρόθεσμη ευημερία,

ΚΣΤ. εκτιμώντας ότι τα περισσότερα περιβαλλοντικά προβλήματα βασίζονται στη μη αειφόρο χρήση των φυσικών πόρων,

ΚΖ. εκτιμώντας ότι απαιτείται επειγόντως μεταμόρφωση του σημερινού συστήματος παραγωγής και κατανάλωσης,

ΚΗ. εκτιμώντας ότι η κοινωνία εξαρτάται πρωτίστως από προϊόντα που κατασκευάζονται από μια σειρά διαφορετικών υλών, δηλ. από βιολογικά, ορυκτά και συνθετικά υλικά, τα οποία συνδυάζονται συχνά για να παράγουν σύνθετες ύλες, και εκτιμώντας ότι η χρήση και ο χειρισμός των υλών αυτών πρέπει να γίνονται με τέτοιον τρόπο, ώστε τα προϊόντα να μην μετατρέπονται σε άχρηστα απόβλητα στο τέλος της ωφέλιμης ζωής τους,

ΚΘ. εκτιμώντας ότι έως το 2015 το αργότερο, η καλύτερη διαχείριση και η αποφυγή της υπερεκμετάλλευσης των ανανεώσιμων φυσικών πόρων, όπως τα ιχθυαποθέματα, η βιοποικιλότητα, το νερό, ο αέρας, το έδαφος και η ατμόσφαιρα, πρέπει να έχουν ως αποτέλεσμα την ανάκαμψη των κατεστραμμένων θαλάσσιων οικοσυστημάτων, σύμφωνα με το Σχέδιο Εφαρμογής του Γιοχάνεσμπουργκ που εγκρίθηκε στη διάσκεψη κορυφής των Ηνωμένων Εθνών για την αειφόρο ανάπτυξη στο Γιοχάνεσμπουργκ το 2002,

Λ. εκτιμώντας ότι το βιομηχανικό μας σύστημα τροφοδοτείται από απομακρυσμένα οικοσυστήματα μέσω του εμπορίου και συχνά δεν δείχνει καμία ευαισθησία για την υποβάθμισή τους, και εκτιμώντας συνεπώς ότι η στρατηγική για τους φυσικούς πόρους πρέπει να βασίζεται στην εφαρμογή της μεθοδολογίας του οικολογικού αποτυπώματος και να έχει ως πρωταρχικό στόχο τη μείωση του οικολογικού αποτυπώματος της ΕΕ στον κόσμο, καθώς και την ανάληψη ηγετικού ρόλου και την ενθάρρυνση και άλλων μη κοινοτικών χωρών να πράξουν το ίδιο,

ΛΑ. εκτιμώντας ότι έως το 2010 το αργότερο πρέπει να σταματήσει η απώλεια βιοποικιλότητας, σύμφωνα με το Σχέδιο Εφαρμογής του Γιοχάνεσμπουργκ,

ΛΒ. εκτιμώντας ότι υπάρχουν σημαντικές διαφορές μεταξύ των κρατών μελών ως προς την παραγωγικότητα των πόρων· εκτιμώντας ότι η εξάλειψη αυτών των διαφορών και μόνο θα σήμαινε ότι η βελτιωμένη παραγωγικότητα θα οδηγούσε σε μείωση της ποσότητας των χρησιμοποιούμενων φυσικών πόρων και ως εκ τούτου σε μείωση της επιβάρυνσης του περιβάλλοντος και σε βελτίωση της ανταγωνιστικής θέσης των κρατών μελών,

ΛΓ. εκτιμώντας ότι τα οικονομικά αναπτυγμένα και προσανατολισμένα στις υπηρεσίες κράτη μέλη έχουν εξαγάγει μεγάλο μέρος των δραστηριοτήτων κατανάλωσης ενέργειας και φυσικών πόρων προς λιγότερο αναπτυγμένες χώρες εντός και εκτός της ΕΕ· ότι, συνεπώς, η Επιτροπή πρέπει να λάβει υπόψη ότι διάφορα κράτη μέλη χρησιμοποιούν διαφορετικά ποσοστά φυσικών πόρων για την επίτευξη του ίδιου ρυθμού οικονομικής μεγέθυνσης,

ΛΔ. εκτιμώντας ότι το Σχέδιο Εφαρμογής του Γιοχάνεσμπουργκ απηύθυνε επίσης έκκληση για αποδέσμευση της οικονομικής μεγέθυνσης από την περιβαλλοντική υποβάθμιση μέσω της βελτίωσης της αποδοτικότητας και της αειφορίας κατά τη χρήση πόρων και διαδικασιών παραγωγής και μέσω της μείωσης της υποβάθμισης των πόρων, της μόλυνσης και των αποβλήτων,

ΛΕ. λαμβάνοντας υπόψη ότι το προαναφερθέν πρόγραμμα δράσης για τις περιβαλλοντικές τεχνολογίες στην Ευρωπαϊκή Ένωση:

- επισημαίνει ότι η αποτελεσματικότητα σε επίπεδο πόρων και υλικών θα μειώσει το κόστος για τη βιομηχανία και τα νοικοκυριά, θα απελευθερώσει πόρους και θα καταστήσει την κοινοτική οικονομία λιγότερο εξαρτημένη από δυσεύρετες πηγές και από εξαιρετικά ασταθείς αγορές,

- επισημαίνει ότι οι δυσεύρετες πηγές αποτελούν συχνά αιτία περιφερειακών συγκρούσεων στις αναπτυσσόμενες χώρες,

- τονίζει την ανάγκη να προωθηθούν τεχνολογίες που να αποσκοπούν στην πρόληψη των φυσικών καταστροφών ή των ενεργειών, οι οποίες ενδέχεται να προκαλέσουν την καταστροφή ή την επιδείνωση των φυσικών πόρων,

ΛΣΤ. εκτιμώντας ότι μια πολιτική μπορεί να υλοποιηθεί μόνον εάν το κοινό και οι καταναλωτές ενθαρρυνθούν επίσης να αλλάξουν τις καταναλωτικές τους συνήθειες ώστε να λαμβάνουν υπόψη τις απαιτήσεις για την προστασία του περιβάλλοντος και της υγείας,

1. σημειώνει απρόθυμα την ανακοίνωση της Επιτροπής "Θεματική στρατηγική για την αειφόρο χρήση των φυσικών πόρων" και εκφράζει τη λύπη του για την έλλειψη σαφούς οράματος σχετικά με τον τρόπο επίτευξης του γενικού στόχου· θεωρεί ότι θα πρέπει να εκληφθεί ως πρώτο βήμα μιας διαδικασίας που θα οδηγήσει τελικά σε μια ολοκληρωμένη στρατηγική για την αειφόρο χρήση των φυσικών πόρων·

2. εκτιμά ότι η πλατφόρμα δράσης της Επιτροπής για τη μελέτη της στρατηγικής για την αειφόρο ανάπτυξη είναι υπερβολικά επιφυλακτική και περιορισμένη σε εύρος και ότι, στη σημερινή της μορφή, δεν θα είναι σε θέση να πείσει το κοινό ή τους φορείς λήψης πολιτικών αποφάσεων να επιδιώξουν τους σημαντικούς σκοπούς τους οποίους ορίζει·

3. καλεί την Επιτροπή να θεσπίσει σκοπούς και στόχους σε πολιτικό και τομεακό επίπεδο για τον βαθμό απόδοσης των πόρων, και να επιταχύνει το έργο της σχετικά με τα κατάλληλα μέσα για τη διατήρηση της προόδου·

4. επισημαίνει με λύπη ότι η Θεματική στρατηγική για την αειφόρο χρήση των φυσικών πόρων (Θεματική Στρατηγική) δεν επιδιώκει τους στόχους του 6ου προγράμματος δράσης για το περιβάλλον της Ευρωπαϊκής Κοινότητας· εκτιμά ότι οι στόχοι του 6ου προγράμματος δράσης για το περιβάλλον που σχετίζονται με την αειφόρο χρήση των φυσικών πόρων δεν θα επιτευχθούν εάν δεν καταστούν πιο αποτελεσματικές οι συντονισμένες δράσεις που παρουσιάζονται στη Θεματική Στρατηγική· εκτιμά ότι αυτό ισχύει ειδικότερα για τον στόχο της διασφάλισης ότι η χρήση των φυσικών πόρων και η επίπτωσή τους δεν υπερβαίνει τις δυνατότητες του περιβάλλοντος·

5. καλεί την Ευρωπαϊκή Ένωση να επιταχύνει τις προσπάθειές της και να λάβει αποφάσεις με σκοπό να καταστεί η πλέον αποδοτική οικονομία στον κόσμο, όσον αφορά τη χρήση των πόρων και της ενέργειάς της· τονίζει ότι η επίτευξη αυτών των στόχων θα επιτρέψει μεγαλύτερη ανεξαρτησία και ασφάλεια της παροχής πόρων και ενέργειας και αποσύνδεση της οικονομικής μεγέθυνσης από την εκμετάλλευση των φυσικών πόρων·

6. τονίζει ότι η μόλυνση, η αυξανόμενη έλλειψη φυσικών πόρων και πρώτων υλών και η εντεινόμενη δυσκολία απόκτησης πρόσβασης σε αυτά συνιστούν απειλή για τη διατήρηση της βιοποικιλότητας και θα προκαλέσουν άνοδο των τιμών σε τέτοια κλίμακα, ώστε θα αποσταθεροποιήσουν λίγο έως πολύ τα οικονομικά και κοινωνικά συστήματα της Ευρωπαϊκής Ένωσης και των τρίτων χωρών και θα αυξήσουν τον κίνδυνο συγκρούσεων· ζητεί από την Επιτροπή και την Ευρωπαϊκή Ένωση να ανταποκριθούν με τρόπο ανάλογο προς την κατάσταση·

7. θεωρεί ότι, ακόμη και αν υπάρχει ανάγκη για πιο συγκεκριμένα δεδομένα σε ορισμένους τομείς, αυτό δεν πρέπει να χρησιμοποιείται ως δικαιολογία για την αναβολή της λήψης των μέτρων που απαιτούνται για τη διασφάλιση της αειφόρου χρήσης φυσικών πόρων· επισημαίνει επίσης, ότι οι γνώσεις που υπάρχουν σήμερα αρκούν για να επιτρέψουν τη λήψη πρακτικών μέτρων άμεσα για τη βελτίωση της αειφόρου κατανάλωσης των φυσικών πόρων·

8. τονίζει τους ουσιαστικούς στόχους της αειφόρου χρήσης φυσικών πόρων, μεταξύ άλλων ένα υψηλό επίπεδο προστασίας του περιβάλλοντος και της δημόσιας υγείας, η εξασφάλιση της διαθεσιμότητας φυσικών πόρων για τις μελλοντικές γενιές, η συνεισφορά στη σταθερότητα και στην ευημερία του οικονομικού και κοινωνικού συστήματός μας και ο περιορισμός της χρήσης πόρων για τη μείωση και τη σταθεροποίηση των επιπτώσεων στο περιβάλλον·

9. θεωρεί ότι η Επιτροπή πρέπει να λάβει σοβαρά υπόψη το Κοινοβούλιο, την ευρωπαϊκή κοινή γνώμη και το περιβάλλον, και καλεί την Επιτροπή να ορίσει δεσμευτικούς στόχους και χρονοδιαγράμματα για τους φυσικούς πόρους κατά τον εξής τρόπο:

α) ανάπτυξη και εφαρμογή των βέλτιστων πρακτικών για κάθε αλυσίδα παραγωγής·

β) επίτευξη ποσοτικής μείωσης των αερίων του θερμοκηπίου τουλάχιστον κατά 30 % μέχρι το 2020 και κατά 80 % μέχρι το 2050 σε σύγκριση προς τα επίπεδα του 1990·

10. ενθαρρύνει την Επιτροπή να ορίσει βέλτιστες πρακτικές για τις κύριες παραγωγικές ομάδες, ξεκινώντας από τις "δέκα πρώτες" (όπως ορίζονται από την Επιτροπή) που θα ολοκληρωθούν εντός τριών ετών· το Κέντρο Δεδομένων για τους Φυσικούς Πόρους (που προτείνεται στη Θεματική Στρατηγική) θα είναι υπεύθυνο για τον καθορισμό των βέλτιστων πρακτικών·

11. ενθαρρύνει την Επιτροπή να προτείνει κοινοτικές πολιτικές προκειμένου:

- να καλλιεργήσει την αλληλεπίδραση των ενδιαφερόμενων φορέων και να προαγάγει την εφαρμογή εκτιμήσεων κύκλου ζωής ή/και άλλων μεθόδων μεταξύ των εταιρειών και να παράσχει πληροφόρηση κατόπιν αίτησης·

- να αναπτύξει στόχους για το διοξείδιο του άνθρακα σε εθνικό επίπεδο και ανά τομέα·

12. εκτιμά ότι η Θεματική Στρατηγική πρέπει να περιλαμβάνει κατευθυντήριες γραμμές που θα εξηγούν τα αναγκαία μέτρα για ορισμένους τομείς και τις απαιτούμενες αλλαγές που προτείνονται, ώστε οι πολιτικές να επιτύχουν αειφόρο ή αποδοτικότερη χρήση των πόρων·

13. θεωρεί ότι, με την αναβολή της ανάληψης πρακτικής δράσης, η ΕΕ θα χάσει την ανταγωνιστική θέση της στον τομέα της καινοτομίας και του εμπορίου νέων οικολογικά αποδοτικών τεχνολογιών·

14. εκτιμά ότι η Ευρωπαϊκή Ένωση θα πρέπει να αναλάβει ηγετικό ρόλο στην αναζήτηση καινοτόμων λύσεων και στην προαγωγή μιας αποδοτικότερης χρήσης των πόρων και ότι θα πρέπει να στοχεύει στο να καταστεί παγκόσμιος ηγέτης στις οικολογικά αποδοτικές τεχνολογίες· σημειώνει ότι η αγορά αειφόρων προϊόντων θα πρέπει να αναπτυχθεί προκειμένου να ικανοποιήσει την αυξανόμενη ζήτηση της ταχέως αναπτυσσόμενης "μεσαίας τάξης" για καταναλωτικά αγαθά και υπηρεσίες που σέβονται τις περιφερειακές και παγκόσμιες δυνατότητες·

15. επιδοκιμάζει την αναγνώριση από πλευράς της Επιτροπής ότι η πολιτική για την αειφόρο χρήση των φυσικών πόρων έχει αποδειχθεί μέχρι τούδε ανεπαρκής·

16. αναγνωρίζει μεν ότι η πορεία προς την αειφόρο χρήση των φυσικών πόρων είναι μια μακροχρόνια διαδικασία, εκτιμά όμως ότι ένας χρονικός ορίζοντας 25 ετών, όπως περιγράφεται στην ανακοίνωση της Επιτροπής, είναι πολύ μεγάλος·

17. επικροτεί την επικέντρωση της Επιτροπής στον τρόπο σκέψης με βάση τον κύκλο ζωής που διέπει ολόκληρη την ανακοίνωση και ενθαρρύνει την Επιτροπή να ολοκληρώσει αυτήν την προσέγγιση μέσω συγκεκριμένης πολιτικής δράσης·

18. τονίζει ότι οι προσπάθειες έρευνας και ανάπτυξης πρέπει να στρέφονται προς την ενίσχυση της κατανόησής μας για τον τρόπο λειτουργίας των φυσικών συστημάτων, ούτως ώστε να οικοδομηθούν συστήματα παραγωγής και κατανάλωσης βάσει βιολογικών κριτηρίων, βελτιώνοντας έτσι την παραγωγικότητα των πόρων και μειώνοντας τη μόλυνση·

19. θεωρεί ότι η ίδρυση ενός Ευρωπαϊκού Κέντρου Δεδομένων πριν από το 2008 είναι χρήσιμη, εφόσον θα έχει εντολή να αξιολογεί περιοδικά και να βελτιστοποιεί τους γνωστούς δείκτες και επιπλέον να καθορίζει ποιοι περαιτέρω δείκτες χρειάζονται για τη διευκόλυνση της επιδίωξης του επείγοντος στόχου της ελαχιστοποίησης των επιπτώσεων στο περιβάλλον και την υγεία από τη χρήση των φυσικών πόρων·

20. δεν συμφωνεί με την Επιτροπή ότι δεν γνωρίζουμε ποιοι δείκτες θα επέτρεπαν την ένταξη συγκεκριμένων, σαφών και χρονικά προσδιορισμένων στόχων στη Θεματική Στρατηγική τώρα· επισημαίνει ότι στους ήδη γνωστούς στόχους συγκαταλέγονται οι ακόλουθοι: ΑΕγχΠ (Ακαθάριστο Εγχώριο Προϊόν), ΑΕΥ (Άμεση Εισροή Υλών) και ΕΚΥ (Εγχώρια Κατανάλωση Υλών)· άλλοι δείκτες, εξίσου διαθέσιμοι και λεπτομερείς όσο αυτοί που προαναφέρθηκαν συνδέονται με διάφορους τομείς της ποιότητας της ζωής, όπως οι συνθήκες δημόσιας υγείας, η κοινωνική ένταξη, η κοινωνική συνειδητοποίηση των διαδικασιών λήψης αποφάσεων και το περιβαλλοντικό "αποτύπωμα"· η πρόκληση είναι η βελτίωση της ποιότητας ζωής επιδιώκοντας περισσότερο άυλους σκοπούς με την υποστήριξη των πληροφοριακών και επικοινωνιακών τεχνολογιών, και γενικότερα των λιγότερο απαιτητικών τεχνολογιών, και ως εκ τούτου μειώνοντας την πίεση που ασκείται στους φυσικούς πόρους·

21. προτείνει στην Επιτροπή να εκτελέσει εντός τριών ετών αξιολόγηση όσον αφορά τις δυνατότητες και τα μέσα για την αποσύνδεση της χρήσης των φυσικών πόρων από την οικονομική μεγέθυνση. Η ανανεωμένη Θεματική Στρατηγική πρέπει να περιλαμβάνει αυτά τα μέσα αποσύνδεσης. Η προσέγγιση αυτή θα πρέπει να εφαρμοσθεί και κατά την αναθεώρηση των υφιστάμενων πολιτικών·

22. τονίζει την ανάγκη δημιουργίας συμπληρώματος στο ΑΕγχΠ —που θα επικεντρώνεται στις ποιοτικές όψεις της ανάπτυξης— και εκπόνησης εν προκειμένω μεθοδολογιών για την απόδοση αξίας στο φυσικό κεφάλαιο·

23. θεωρεί ότι, εάν οι μειώσεις στη χρήση των φυσικών πόρων συνοδευθούν από μία στροφή σε εναλλακτικούς πόρους, θα πρέπει πρώτα να διενεργηθεί εκτίμηση των περιβαλλοντικών επιπτώσεων των εν λόγω εναλλακτικών πόρων·

24. καλεί την ΕΕ να διασφαλίσει ότι όλα τα κοινοτικά μέσα και η κοινοτική νομοθεσία θα συμβάλουν συνολικά στη διατήρηση των φυσικών πόρων και στην επιδίωξη της αειφόρου ανάπτυξης στην ΕΕ και στις χώρες εκτός της ΕΕ· η ΕΕ πρέπει να ενθαρρύνει τη θέσπιση στρατηγικών για τους πόρους σε χώρες εκτός ΕΕ, κάτι που θα πρέπει επίσης να αντικατοπτρίζεται στην πολιτική της για τη χρηματοδότηση και τις ενισχύσεις·

25. θεωρεί απαραίτητο να περιορισθεί όχι μόνον η κοινοτική χρήση (χρήση στο πλαίσιο της ΕΕ) των φυσικών πόρων αλλά και οι εισαγωγές πόρων από τρίτες χώρες·

26. τονίζει την ανάγκη αντιμετώπισης των εμφανών μειονεκτημάτων του σημερινού οικονομικού προτύπου όσον αφορά την απόδοση αξίας στις υπηρεσίες του οικοσυστήματος και υποβολής ενός πολιτικού πλαισίου το οποίο θα δίνει προτεραιότητα στον βαθμό απόδοσης των πόρων και σε παραγωγικά συστήματα προοδευτικά δομημένα σε βιολογικά κριτήρια·

27. θεωρεί ότι έως το 2030 η χρήση πρωτογενών μη ανανεώσιμων πόρων στην ΕΕ πρέπει να μειωθεί κατά τέσσερις φορές, ή ότι η χρήση των φυσικών πόρων πρέπει να μειωθεί κατά το ήμισυ έως το 2030 με παράλληλη αύξηση της ευημερίας παγκοσμίως· επισημαίνει ότι μπορούν να χρησιμοποιηθούν οι ακόλουθοι δείκτες: ΣΑΥ (Συνολικές Απαιτήσεις Υλών), ΑΕΥ (Άμεση Εισροή Υλών) και ΕΚΥ (Εγχώρια Κατανάλωση Υλών)· επισημαίνει ότι αυτοί οι δείκτες δείχνουν ποιες ποσότητες πόρων χρησιμοποιούνται σε μια οικονομία και ότι διαιρώντας το ΑΕγχΠ διά των δεικτών αυτών είναι δυνατή η μέτρηση της παραγωγικότητας της χρήσης φυσικών πόρων·

28. συμφωνεί ότι επί του παρόντος υπάρχουν ελάχιστοι δείκτες συνολικής επίπτωσης που να είναι ήδη ευρέως αποδεκτοί για τη μέτρηση της προόδου προς την κατεύθυνση της μείωσης των περιβαλλοντικών επιπτώσεων από τη χρήση των πόρων, ο λεγόμενος δείκτης οικολογικής αποδοτικότητας· θεωρεί ότι αυτοί πρέπει να οριστικοποιηθούν το συντομότερο δυνατό και το αργότερο έως το 2008· σημειώνει ότι εν προκειμένω θα πρέπει να υπάρξει ενεργός υποστήριξη της περαιτέρω ανάπτυξης της "κατανάλωσης υλών λαμβάνοντας υπόψη το περιβάλλον"·

29. θεωρεί ότι μπορούν να χρησιμοποιηθούν μέσα της αγοράς, ιδίως φορολογικής φύσης, και επιδοτήσεις για τη μείωση της χρήσης περιβαλλοντικά επιβλαβών πόρων, ιδιαίτερα μέσω μιας ανακατανομής των επιδοτήσεων και μιας σταδιακής, αλλά ταχείας, μείωσης κάθε επιδότησης σε μη αειφόρους δραστηριότητες και μιας ενίσχυσης της εισαγωγής οικολογικών φόρων. Η κατάργηση των επιβλαβών επιδοτήσεων στη χρήση των πόρων πρέπει να ενταχθεί στην προετοιμασία οδικού χάρτη από την Επιτροπή, όπως απαιτείται από τη στρατηγική για την αειφόρο ανάπτυξη·

30. εκτιμά ότι μια ανακατανομή των επιδοτήσεων, για παράδειγμα περισσότερες επιδοτήσεις για μικρής κλίμακας υδροηλεκτρική, καθώς και για αιολική και ηλιακή ενέργεια, θα προωθούσε τη χρήση νέων τεχνολογιών και θα βελτίωνε την ανταγωνιστική θέση της Ευρώπης σε παγκόσμιο επίπεδο, ενώ επίσης θα μείωνε την εξάρτηση από τα ορυκτά καύσιμα που εισάγονται από άλλα μέρη του κόσμου·

31. επισημαίνει ότι η αποσύνδεση της οικονομικής ανάπτυξης από τη βελτίωση της αποδοτικότητας της χρήσης των πόρων θεωρείται ήδη πολιτικός στόχος σε εννέα κράτη μέλη (συμπεριλαμβανομένων της Γερμανίας και της Φινλανδίας) και στην Ιαπωνία· εκτιμά ότι η σχετική αποσύνδεση δεν επαρκεί, δεδομένου ότι η απόλυτη κατανάλωση φυσικών πόρων παραμένει υπερβολικά υψηλή· τονίζει ως εκ τούτου ότι ένα πολιτικό πρόγραμμα για την αειφόρο χρήση φυσικών πόρων πρέπει να εστιάζει στην αποσύνδεση της οικονομικής ανάπτυξης από τη χρήση των φυσικών πόρων που επιφέρει απόλυτη μείωση τόσο των χρησιμοποιούμενων πόρων όσο και της επίπτωσης της χρήσης των πόρων στο περιβάλλον·

32. τονίζει ότι η ΕΕ πρέπει να υιοθετήσει έναν σαφή στόχο για την απόλυτη μείωση της χρήσης πόρων, δεδομένου ότι η ανάλυση στο παράρτημα για τη Θεματική Στρατηγική για τους πόρους αναφέρει ότι πρέπει να υπερβούμε την ετήσια βελτίωση του βαθμού απόδοσης των πόρων ύψους 3%, και ότι η μείωση κατά το ήμισυ της χρήσης των πόρων κατά την περίοδο 2005-2030 απαιτεί ετήσια βελτίωση του βαθμού απόδοσης των πόρων κατά σχεδόν 6%·

33. θεωρεί ότι οι αρνητικές επιπτώσεις της συνολικής χρήσης πόρων στην ΕΕ ανά κατηγορία πόρων πρέπει να μειωθούν κατά το ήμισυ, για παράδειγμα μέσω μιας τομεακής προσέγγισης στον κλάδο των κατασκευών, των μεταφορών και άλλους κλάδους, για τη μείωση των επιπτώσεων της χρήσης αυτών των πόρων και της εξάρτησης από αυτούς·

34. θεωρεί ότι αυτή η Θεματική Στρατηγική θα στοχεύει στην αποδοτικότερη χρήση των φυσικών πόρων, στη βελτίωση της διαχείρισής τους και της διαχείρισης των αποβλήτων, αποβλέποντας στην υιοθέτηση βιωσιμότερων μεθόδων παραγωγής και προτύπων κατανάλωσης, και στην εξασφάλιση ότι η χρήση των φυσικών πόρων δεν θα υπερβαίνει το δυναμικό επιβάρυνσης που μπορεί να δεχθεί το περιβάλλον·

35. προτείνει να οριστούν στόχοι για τη μείωση της χρήσης πόρων στους ακόλουθους τομείς: τρόφιμα, στέγαση και μεταφορές, καθότι σύμφωνα με πρόσφατες μελέτες αυτοί προκαλούν τις υψηλότερες αρνητικές επιπτώσεις·

36. ζητεί, συνεπώς, από την Επιτροπή να αναλάβει τρεις κύριες δράσεις:

α) να εντοπίσει και να αναπτύξει συγκεκριμένες πολιτικές και δράσεις για τους 20 κυριότερους πόρους (ύλες) με τις μεγαλύτερες επιπτώσεις· αυτές θα πρέπει να προταθούν το αργότερο μέχρι το 2008·

β) να προετοιμάσει τον διάλογο μεταξύ των ενδιαφερόμενων μερών σχετικά με τους τομείς της εξόρυξης και της παραγωγής με τη μεγαλύτερη ένταση πόρων, προκειμένου να εντοπισθούν τομεακοί στόχοι και κατάλληλα μέτρα για τη βελτίωση του βαθμού απόδοσης των πόρων·

γ) να αναπτύξει κριτήρια συγκριτικής αξιολόγησης για την αειφόρο διαχείριση και συγκομιδή βιοτικών πόρων (π.χ. ξυλεία, αλιεία, γεωργικά προϊόντα)·

37. καλεί την Επιτροπή να ενθαρρύνει ενεργά την ανάπτυξη νέων προτύπων προσφοράς προϊόντων μέσω, για παράδειγμα, συστημάτων υπηρεσιών προϊόντων, που θα παρέχουν ωφέλεια στους καταναλωτές μέσω της χρήσης υπηρεσιών αντί προϊόντων, βελτιστοποιώντας έτσι τη χρήση τόσο της ενέργειας όσο και των υλών·

38. τονίζει ότι οι προσπάθειες για τη χρήση φυσικών πόρων με μεγαλύτερο βαθμό απόδοσης θα πρέπει να καταβάλλονται λαμβάνοντας πλήρως υπόψη την επίπτωση στο εμπόριο και να έχουν ως στόχο την προοδευτική μείωση του οικολογικού αποτυπώματος της ΕΕ στον κόσμο·

39. θεωρεί ότι η Θεματική Στρατηγική πρέπει να ενταχθεί σε διάφορα επίπεδα και σε όλους τους σχετικούς τομείς πολιτικής· προς το σκοπό αυτό, οι στόχοι πρόληψης της δημιουργίας, επαναχρησιμοποίησης και ανακύκλωσης των αποβλήτων της ΕΕ πρέπει να διαδραματίσουν θεμελιώδη ρόλο·

40. καλεί την Επιτροπή να προωθήσει τεχνολογίες επικεντρωμένες σε προϊόντα που να είναι βιώσιμα και να επιδέχονται επισκευές, επαναχρησιμοποίηση και ανακύκλωση·

41. θεωρεί ότι η επισκευή και επαναχρησιμοποίηση προϊόντων παρατείνουν τη διάρκεια ζωής τους και αποτελούν βιώσιμο μέτρο προς την επίτευξη μείωσης της δημιουργίας αποβλήτων και αύξησης της διατήρησης των πόρων· καλεί ως εκ τούτου την Επιτροπή και τα κράτη μέλη να ενθαρρύνουν ενεργητικά την "κοινωνία της επαναχρησιμοποίησης" με τη λήψη εκπαιδευτικών, οικονομικών και διαρθρωτικών μέτρων, όπως η παροχή ενίσχυσης σε οργανώσεις και δίκτυα επαναχρησιμοποίησης και επισκευής·

42. στηρίζει την προσέγγιση της Θεματικής Στρατηγικής για ανάλυση των υφιστάμενων πολιτικών με σκοπό την αύξηση της αποτελεσματικότητας της στρατηγικής, αλλά προτείνει την επιλογή ήδη κατά την παρούσα φάση των πιο σχετικών υφιστάμενων πολιτικών και εκείνων υπό προετοιμασία (δηλ.: θεματική στρατηγική για την πρόληψη της δημιουργίας και την ανακύκλωση των αποβλήτων, ολοκληρωμένη πολιτική προϊόντων)· η Θεματική Στρατηγική θα πρέπει να είναι επίσης συνεπής με τους στόχους της Λισαβόνας·

43. προτείνει τον εντοπισμό των ελλείψεων των υφιστάμενων ευρωπαϊκών πολιτικών, οι οποίες εμποδίζουν την αειφόρο χρήση των φυσικών πόρων·

44. σημειώνει ότι η Επιτροπή προτείνει τακτική αναθεώρηση της Θεματικής Στρατηγικής που θα αρχίσει το 2010 και θα συνεχίζεται ανά πενταετία· εκτιμά την αξία αυτής, αλλά τονίζει την ανάγκη η αναθεώρηση αυτή να περιλαμβάνει κατάλληλη ανάλυση των δράσεων που θα αναληφθούν προς την επίτευξη της αειφόρου χρήσης των φυσικών πόρων και να λαμβάνει υπόψη τη διαρκή ανάγκη η πολιτική στον τομέα αυτό να εξελίσσεται σε σχέση με τις επιστημονικές εξελίξεις. Η αναθεώρηση θα εξετάζει επίσης τις συνέπειες των δράσεων που θα αναλαμβάνονται σε επίπεδο ΕΕ σε τρίτες χώρες·

45. θεωρεί ότι η γεωργική πολιτική, ιδίως, πρέπει να διαμορφώνεται εν μέρει με γνώμονα τη μείωση της επιβάρυνσης στο περιβάλλον μέσω της αειφόρου χρήσης φυσικών πόρων συμπεριλαμβανομένων, ενδεικτικά, της γης, του νερού και των καυσίμων·

46. τονίζει τη σημασία της παγκόσμιας διάστασης της ευρωπαϊκής πολιτικής για την αειφόρο χρήση των φυσικών πόρων και την ανάγκη διασφάλισης ότι οιαδήποτε στροφή προς την αειφόρο χρήση πόρων στην Ευρώπη δεν θα οδηγήσει σε αυξημένες περιβαλλοντικές επιπτώσεις σε τρίτες χώρες·

47. εκτιμά ότι, στη γεωργία, θα πρέπει να επιτευχθεί γνήσια πρόοδος στην έρευνα για οικολογικές μεθόδους παραγωγής, τη ρύθμιση και τον έλεγχο που θα σχετίζονται, μεταξύ άλλων, με τη χρήση λιπασμάτων, εντομοκτόνων και υδάτων, την προώθηση των βραχειών αλυσίδων, την ενσωμάτωση του εξωτερικού κόστους και τη σύνδεση των περιβαλλοντικών συνθηκών με την οικονομική ενίσχυση·

48. εκτιμά ότι ο πρωτοποριακός ρόλος και η υπεύθυνη χρήση φυσικών πόρων στις οργανικές και αειφόρους καλλιέργειες πρέπει να αναγνωρισθούν και να ενισχυθούν·

49. εκτιμά ότι, δεδομένου ότι διάφορα είδη ψαριών περιλαμβάνονται σήμερα μεταξύ των πλέον επαπειλούμενων μακροπρόθεσμα πόρων, και δεδομένου ότι η εξαφάνιση ειδών ενδέχεται να οδηγήσει σε περαιτέρω οικολογικές μεταβολές, απαιτείται μια υπεύθυνη και αυστηρή πολιτική αλιείας·

50. θεωρεί ότι τα κράτη μέλη πρέπει να εφαρμόσουν τη στρατηγική της ΕΕ για τη βιοποικιλότητα, τόσο στον τομέα της αλιείας όσο και σε άλλους τομείς, και ότι, σε συνεργασία με την Επιτροπή, πρέπει να λάβουν μέτρα για την επίτευξη του στόχου για ανάσχεση της μείωσης της βιοποικιλότητας έως το 2010·

51. επικροτεί την πρόταση για τη διεθνή επιτροπή, η οποία θα περιλαμβάνει συμμετέχοντες από αναπτυσσόμενες χώρες και η οποία, μεταξύ άλλων, θα αναπτύσσει στοιχεία συγκριτικής αξιολόγησης σχετικά με την αειφορία όσον αφορά την εξόρυξη, τη συγκομιδή και τη μεταφορά υλών και προϊόντων που προέρχονται από το εξωτερικό της ΕΕ, συμπεριλαμβανομένων όχι μόνον ποιοτικών κριτηρίων των υλών αλλά και προτύπων ποιότητας της παραγωγής, λαμβάνοντας υπόψη κοινωνικά και περιβαλλοντικά ζητήματα·

52. τονίζει την ανάγκη για παροχή βοήθειας στις αναπτυσσόμενες χώρες, σε χώρες της Ανατολικής Ευρώπης που δεν ανήκουν στην ΕΕ και σε χώρες των Δυτικών Βαλκανίων, μεταξύ άλλων, ενδεικτικά, μέσω της παροχής τεχνολογίας και τεχνογνωσίας· προσθέτει ότι η Ευρώπη δεν μπορεί να εισάγει με αξιοπρέπεια βιολογικές ικανότητες από άλλες χώρες χωρίς τη μετατροπή της αειφόρου χρήσης πόρων σε στόχο των χωρών αυτών και χωρίς να διασφαλίζει ότι δεν εισάγει πόρους που υπόκεινται σε υπερεκμετάλλευση ή απειλούνται·

53. θεωρεί ότι οι αναπτυσσόμενες χώρες θα πρέπει να βοηθηθούν, προκειμένου να ανταποκριθούν στα επίπεδα και τις απαιτήσεις σήμανσης της ΕΕ·

54. τονίζει τη σημασία, στο πλαίσιο αυτής της Θεματικής Στρατηγικής, της απαίτησης που έχει ήδη ενσωματωθεί σε άλλες στρατηγικές πολιτικής, ότι έως το 2010 κατά μέσο όρο το 12 % της κατανάλωσης ενέργειας εντός της ΕΕ και το 21 % της κατανάλωσης ηλεκτρικής ενέργειας εντός της ΕΕ πρέπει να προέρχεται από αειφόρους φυσικούς πόρους, και ότι το χαμηλότερο από τα ποσοστά αυτά πρέπει να έχει αυξηθεί σε 15 % έως το 2015·

55. στοχεύει σε εναρμόνιση του προτύπου της ΕΕ για οικολογικές δημόσιες συμβάσεις με το πρότυπο που έχει επιτύχει σήμερα το κράτος μέλος με την καλύτερη επίδοση·

56. θεωρεί ότι, σύμφωνα με την πολιτική για την κατανάλωση ανανεώσιμης ενέργειας, έως το 2010 κατά μέσο όρο τουλάχιστον το 12 % των ανανεώσιμων πρώτων υλών που χρησιμοποιούνται στην ΕΕ πρέπει να προέρχεται από πηγές που τυγχάνουν σαφώς αειφόρου διαχείρισης, ένα μέγεθος που πρέπει να ανέλθει τουλάχιστον στο 15 % το 2015· υπογραμμίζει, ταυτόχρονα, πόσο σημαντικός είναι ο στόχος της ΕΕ να επιτευχθεί εξοικονόμηση ενέργειας 20 % μέχρι το 2020·

57. θεωρεί ότι η ΕΕ πρέπει να προβεί σε κάθε δυνατή ενέργεια προκειμένου να παράσχει στους καταναλωτές και στους παραγωγούς άρτια πληροφόρηση σχετικά με την αειφόρο χρήση φυσικών πόρων, ότι η περιβαλλοντική εκπαίδευση, ιδίως όσον αφορά την αειφόρο κατανάλωση, πρέπει να αποτελεί μέρος της στοιχειώδους εκπαίδευσης, και ότι οι καταναλωτές και παραγωγοί πρέπει να συμμετέχουν σε ιδέες που αφορούν αλλαγές, οι οποίες θα μπορούσαν να οδηγήσουν στην αειφόρο χρήση φυσικών πόρων·

58. θεωρεί ότι οι παραγωγοί πρέπει να παρέχουν πληροφορίες στο κοινό σχετικά με την προέλευση και τις μεθόδους παραγωγής των προϊόντων και των υπηρεσιών τους, καθώς και των αλυσίδων παραγωγής που σχετίζονται με αυτά, συμπεριλαμβανομένων πληροφοριών σχετικά με την επίπτωση στο περιβάλλον καθ' όλη τη διάρκεια του κύκλου που διανύει το προϊόν και τους πόρους που χρησιμοποιούνται κατά τη διαδικασία παραγωγής, και με το βαθμό στον οποίο το προϊόν επιδέχεται επισκευή, επαναχρησιμοποίηση και ανακύκλωση·

59. θεωρεί ότι η πολιτική της ΕΕ πρέπει να διαμορφώνεται έτσι ώστε να ενθαρρύνει τα κράτη μέλη να υιοθετούν πιο φιλόδοξες προσεγγίσεις —και σε κάθε περίπτωση να μην τα αποθαρρύνει— με στόχο τη βελτίωση της αειφόρου χρήσης των φυσικών πόρων·

60. θεωρεί ότι η Επιτροπή πρέπει να υποβάλει μέχρι το 2008 οδικό χάρτη για τη μεταρρύθμιση, ανά τομέα, των καθεστώτων επιδότησης που έχουν σημαντική δυσμενή επίπτωση στο περιβάλλον και που είναι δύσκολο να συμβιβασθούν με την αειφόρο ανάπτυξη, εξετάζοντας τη σταδιακή κατάργησή τους·

61. χαιρετίζει κάθε πρωτοβουλία της Επιτροπής η οποία θα μπορούσε να συντελέσει στην αειφόρο χρήση των φυσικών πόρων και στη μείωση των αρνητικών περιβαλλοντικών επιπτώσεων από τη χρήση φυσικών πόρων·

62. εφιστά την προσοχή στην ανάγκη βελτίωσης της επικοινωνίας μεταξύ των λιανικών πωλητών και των καταναλωτών· καλεί, στο πλαίσιο αυτό, την Επιτροπή να επεκτείνει τη σημερινή σήμανση ενεργειακής απόδοσης (σε ψυγεία, αυτοκίνητα, κτίρια) σε όλες τις ομάδες προϊόντων που συνεπάγονται την κατανάλωση ενέργειας μέχρι το 2010·

63. προτείνει όπως η Επιτροπή αναπτύξει εντός τριών ετών μια μεθοδολογία για τη μέτρηση της περιβαλλοντικής επίπτωσης κάθε αλυσίδας παραγωγής·

64. προτείνει όπως η Επιτροπή παρακολουθεί σε τριετή βάση την πρόοδο όσον αφορά τη βελτίωση την απόδοσης των πόρων·

65. συνιστά τη αξιοποίηση της διεθνούς επιτροπής (που προτείνεται στη Θεματική Στρατηγική) για την επέκταση των βέλτιστων πρακτικών και των στόχων για το διοξείδιο του άνθρακα σε παγκόσμια κλίμακα·

66. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] Έγγραφο του Συμβουλίου 10117/2006, 9.6.2006.

[2] ΕΕ L 197 της 21.7.2001, σ. 30.

[3] ΕΕ L 242 της 10.9.2002, σ. 1.

[4] ΕΕ C 157 E της 6.7.2006, σ. 77.

[5] Με τον όρο "οικολογικό αποτύπωμα" εκφράζεται ο βαθμός στον οποίο τα ανθρώπινα είδη καταναλώνουν τους πόρους της Γης σε εκτάρια παραγωγικής γης.

[6] Ανακοίνωση προς το Εαρινό Ευρωπαϊκό Συμβούλιο — Συνεργασία για την οικονομική μεγέθυνση και την απασχόληση — Νέο ξεκίνημα για τη στρατηγική της Λισαβόνας (COM(2005)0024).

[7] ΕΕ C 280 Ε της 18.11.2006, σ. 120.

--------------------------------------------------